代仲舅尚書賦江山得助樓
作者：樓鑰
朝代：宋

paragraphs: 江山信美非吾土，王粲登樓意凄楚。
麗譙井幹高則高，未免綺羅相滓污。
君家華屋照城隅，丹壁重重不知數。
誰令作此三層樓，雪脊干霄千尺所。
幾番貽書來索詩，只許歸田爲君賦。
快哉今日真得歸，無復黄塵涴巾屨。
試凭欄干俯人世，城郭村畦可枚數。
四山雲物任卷舒，大江波濤恣吞吐。
曉看紅日上滄溟，夜見冰蟾轉天宇。
四明山水秀東南，祇恨青山不肯入城府。
我家朗朗屋百間，欲創一樓兄未許。
羨君輪奐日日新，鼛鼓一聲紛郢斧。
眼明見此高突兀，騷人當得江山助。
我久欲歸未得間，門巷相望纔尺五。
賦詩幸不負前盟，但慚筆底無風雨。
從今造門不復問主人，醉倒樓上君莫嗔。